**A Magyar Nemzeti Bank elnökének**

**53/2022. (XII. 2.) MNB rendelete**

**a biztosítási piaci szervezetek által a jegybanki információs rendszerhez elsődlegesen a Magyar Nemzeti Bank felügyeleti feladatai ellátása érdekében teljesítendő adatszolgáltatási kötelezettségekről**

A Magyar Nemzeti Bankról szóló 2013. évi CXXXIX. törvény 171. § (1) bekezdés i)pontjában kapott felhatalmazás alapján, a Magyar Nemzeti Bankról szóló 2013. évi CXXXIX. törvény 4. § (6) és (9) bekezdésében meghatározott feladatkörömben eljárva a következőket rendelem el:

**1. §** E rendelet hatálya a Magyarország területén székhellyel rendelkező biztosítóra (a továbbiakban: biztosító), az Európai Unió másik tagállamán vagy az Európai Gazdasági térségről szóló megállapodásban részes más államon kívüli országban székhellyel rendelkező biztosító magyarországi fióktelepére (a továbbiakban: harmadik országbeli biztosító fióktelepe), a független biztosításközvetítőre (a továbbiakban: alkusz), a többes ügynökre, valamint a Magyar Biztosítók Szövetségének a Kártalanítási Alap és a Kártalanítási Számla kezelője és a Nemzeti Iroda feladatait ellátó elkülönített szervezeti egységére (a továbbiakban: MABISZ elkülönített szervezeti egysége) (a továbbiakban együtt: adatszolgáltató) terjed ki.

**2. §** (1) Az adatszolgáltató az e rendeletben foglaltak szerint rendszeres és eseti adatszolgáltatást (a továbbiakban együtt: felügyeleti jelentés) teljesít a Magyar Nemzeti Bank (a továbbiakban: MNB) részére.

(2) A felügyeleti jelentés elkészítésének alapját az adatszolgáltató által alkalmazott számviteli szabályozás szerint készített főkönyvi, analitikus és egyéb nyilvántartások képezik.

(3) A felügyeleti jelentés alapjául szolgáló dokumentumokat, a számviteli, nyilvántartási, informatikai rendszerekben tárolt információkat a felügyeleti jelentés esedékessége naptári évének utolsó napjától számított öt évig kell megőrizni.

**3. §** Az adatszolgáltató e rendelet szerinti felügyeleti jelentés teljesítésére vonatkozó kötelezettsége az MNB által kiadott tevékenységi engedélyről szóló határozat véglegessé válása napjától a tevékenységi engedély visszavonásáról szóló határozat véglegessé válása napjáig áll fenn.

**4. §** (1)A biztosítási tevékenységről szóló 2014. évi LXXXVIII. törvény (a továbbiakban: Bit.) HATODIK RÉSZE hatálya alá tartozó kisbiztosító (a továbbiakban: kisbiztosító) a 2. mellékletben foglaltaknak megfelelő tartalommal, formában és határidőre negyedéves és éves felügyeleti jelentést teljesít az MNB részére.

(2) A kitöltésre vonatkozó általános előírásokat az 1. melléklet, a kitöltésre vonatkozó részletes előírásokat a 3. melléklet tartalmazza.

**5. §** (1) A kisbiztosító – a Bit. 230. § (1) bekezdése szerinti kisbiztosító-egyesület (a továbbiakban: kisbiztosító-egyesület) kivételével – a 4. mellékletben foglaltaknak megfelelő tartalommal, formában és határidőre éves aktuáriusi jelentést teljesít az MNB részére.

(2) A kitöltésre vonatkozó általános előírásokat az 1. melléklet, a kitöltésre vonatkozó részletes előírásokat az 5. melléklet tartalmazza.

**6. §** (1) A kisbiztosítónak nem minősülő biztosító a 6. mellékletben foglaltaknak megfelelő tartalommal, formában és határidőre napi, havi, negyedéves, éves és eseti felügyeleti jelentést teljesít az MNB részére.

(2) A kitöltésre vonatkozó általános előírásokat az 1. melléklet, a kitöltésre vonatkozó részletes előírásokat a 7. melléklet I–VI. pontja tartalmazza.

(3) A kisbiztosítónak nem minősülő biztosító az (EU) 2023/894 bizottsági végrehajtási rendelet I. melléklete szerinti S.16.01.01, S.19.01.01, S.20.01.01, S.21.01.01, S.21.03.01 és S.29.03.01 kódú táblákat a 7. melléklet VII. pontjában foglalt kitöltési előírásokat is figyelembe véve teljesíti.

(4) A kisbiztosítónak nem minősülő biztosító az (EU) 2021/897 bizottsági végrehajtási rendelet 3. cikke szerinti éves adatszolgáltatást a tárgyévi mérleg fordulónapját követő 16 héten belül teljesíti az MNB részére.

(5) A kisbiztosítónak nem minősülő biztosító az (EU) 2019/1238 európai parlamenti és tanácsi rendelet 40. cikk (1) bekezdése szerinti felügyelet ellátása céljából szükséges információkat tartalmazó szöveges jelentést (a továbbiakban: PEPP szöveges jelentés) a 8. mellékletben foglaltaknak megfelelő tartalommal

a) évente, a tárgyévi mérleg fordulónapját követő 18 héten belül, valamint

b) a páneurópai egyéni nyugdíjtermék üzletágban (a továbbiakban: PEPP üzletág) bekövetkezett jelentős változás esetén, a változást követő 6 héten belül teljesíti az MNB részére.

**7. §** (1) A harmadik országbeli biztosító fióktelepe a 9. mellékletben foglaltaknak megfelelő tartalommal, formában és határidőre negyedéves és éves felügyeleti jelentést teljesít az MNB részére.

(2) A kitöltésre vonatkozó általános előírásokat az 1. melléklet, a kitöltésre vonatkozó részletes előírásokat 10. melléklet tartalmazza.

**8. §** (1) A kötelező gépjármű-felelősségbiztosítási terméket terjesztő biztosító a 11. mellékletben foglaltaknak megfelelő tartalommal, formában és határidőre negyedéves, éves és eseti felügyeleti jelentést teljesít az MNB részére.

(2) A kitöltésre vonatkozó általános előírásokat az 1. melléklet, a kitöltésre vonatkozó részletes előírásokat a 12. melléklet tartalmazza.

**9. §** (1) Az alkusz és a többes ügynök a 13. mellékletben foglaltaknak megfelelő tartalommal, formában és határidőre féléves és éves felügyeleti jelentést teljesít az MNB részére.

(2) A kitöltésre vonatkozó általános előírásokat az 1. melléklet, a kitöltésre vonatkozó részletes előírásokat a 14. melléklet tartalmazza.

**10. §** (1) A MABISZ elkülönített szervezeti egysége a 15. mellékletben foglaltaknak megfelelő tartalommal, formában és határidőre éves felügyeleti jelentést teljesít az MNB részére.

(2) A kitöltésre vonatkozó általános előírásokat az 1. melléklet, a kitöltésre vonatkozó részletes előírásokat a 16. melléklet tartalmazza.

**11. §** (1) Az adatszolgáltató a felügyeleti jelentést és az (EU) 2015/35 felhatalmazáson alapuló bizottsági rendelet, az (EU) 2023/894bizottsági végrehajtási rendelet, illetve az (EU) 2021/897 bizottsági végrehajtási rendelet szerinti adatszolgáltatásokat, továbbá a PEPP szöveges jelentést az MNB által meghatározott elektronikus formában, fokozott biztonságú vagy minősített elektronikus aláírással ellátva az MNB „Elektronikus Rendszer Hitelesített Adatok Fogadásához” megnevezésű rendszerén (a továbbiakban: ERA rendszer) keresztül teljesíti.

(2) Az adatszolgáltató a felügyeleti jelentés, adatszolgáltatás teljesítésében való akadályoztatásával kapcsolatos bejelentését elektronikus formában, az ERA rendszeren keresztül nyújtja be az MNB részére.

(3) Az ERA rendszer használatára, valamint a felügyeleti jelentés, adatszolgáltatás teljesítésében való akadályoztatás bejelentésére vonatkozó szabályokat a jegybanki információs rendszerhez elsődlegesen a Magyar Nemzeti Bank alapvető feladatai ellátása érdekében teljesítendő adatszolgáltatási kötelezettségekről szóló 54/2021. (XI. 23.) MNB rendelet (a továbbiakban: [alapvető feladatokhoz kapcsolódó adatszolgáltatási MNBr.](https://uj.jogtar.hu/)) [2. melléklet I. B. 1. pontja](https://uj.jogtar.hu/), az ERA rendszer használatát segítő részletes útmutatást az [alapvető feladatokhoz kapcsolódó adatszolgáltatási MNBr. 3. melléklet 3. pontja](https://uj.jogtar.hu/) szerinti, az MNB honlapján közzétett technikai segédletek tartalmazzák.

**12. §** (1) Ha az MNB megállapítja, hogy a felügyeleti jelentés javítást igényel, az adatszolgáltató a javított felügyeleti jelentéstaz MNB javításra vonatkozó felszólítása kézhezvételétől számított 2 munkanapon belül küldi meg az MNB részére.

(2) Ha az adatszolgáltató önellenőrzési, belső ellenőrzési stb. tevékenysége során megállapításra kerül, hogy a jelentett adatok korrekcióra szorulnak, mert a Számviteli politikában meghatározott jelentős mértékű eltérés mutatkozik, akkor a felügyeleti jelentést visszamenőleg is, az eltéréssel érintett teljes időszakra vonatkozóan módosítja. A jelen bekezdés szerint módosított felügyeleti jelentést az eltérés feltárástól számított 15 munkanapon belül küldi meg az adatszolgáltató az MNB részére.

**13. §** (1) Ez a rendelet – a (2) bekezdésben foglaltak kivételével – a kihirdetését követő napon lép hatályba.

(2) A 4. és 5. §, a 6. § (3)–(5) bekezdése, a 7., 8. és 10. §, a 2–5. melléklet, a 6. melléklet „ÖSSZEFOGLALÓ TÁBLA” megnevezésű táblázat 1–17., 19., 20., 22., 24–27. és 30–57. sora, az ott meghatározott felügyeleti jelentések táblái, a 7. melléklet I., II.1–18., II.20., II.21., II.23., II.25–28. és III–VII. pontja, a 8–12. melléklet, a 13. melléklet „ÖSSZEFOGLALÓ TÁBLA” megnevezésű táblázat 1. és 5–14. sora, az ott meghatározott felügyeleti jelentések táblái, a 14. melléklet I., II.1., II.5–12. és III. pontja, valamint a 15. és 16. melléklet 2023. január 1-jén lép hatályba.

**14. §** (1) Az adatszolgáltató a biztosítási piaci szervezetek által a jegybanki információs rendszerhez elsődlegesen a Magyar Nemzeti Bank felügyeleti feladatai ellátása érdekében teljesítendő adatszolgáltatási kötelezettségekről szóló 44/2020. (XI. 20.) MNB rendelet [a továbbiakban: 44/2020. (XI. 20.) MNB rendelet] szerinti, 2023. január 1-jét megelőző tárgyidőszakra vonatkozó felügyeleti jelentés, adatszolgáltatás teljesítésére – a 44/2020. (XI. 20.) MNB rendelet 6. melléklet „ÖSSZEFOGLALÓ TÁBLA” megnevezésű táblázat 18., 19., 21. sorában és 10. melléklet „ÖSSZEFOGLALÓ TÁBLA” megnevezésű táblázat 2–4. sorában meghatározott felügyeleti jelentés kivételével – a 44/2020. (XI. 20.) MNB rendelet szabályait alkalmazza.

(2) Az adatszolgáltató a 6. melléklet „ÖSSZEFOGLALÓ TÁBLA” megnevezésű táblázat 18., 21., 23., 28. és 29. sorában meghatározott felügyeleti jelentést első alkalommal 2022. évre mint tárgyidőszakra vonatkozóan teljesíti.

(3) Az adatszolgáltató a 13. melléklet „ÖSSZEFOGLALÓ TÁBLA” megnevezésű táblázat 2–4. sorában meghatározott felügyeleti jelentést első alkalommal 2022. II. félévre mint tárgyidőszakra vonatkozóan teljesíti.

(4) Az adatszolgáltató a PEPP szöveges jelentést első alkalommal a PEPP regisztrációja évére mint tárgyidőszakra vonatkozóan teljesíti.

(5) Az adatszolgáltató

a) a 42A19 táblakódú felügyeleti jelentést a biztosítási piaci szervezetek által a jegybanki információs rendszerhez elsődlegesen a Magyar Nemzeti Bank felügyeleti feladatai ellátása érdekében teljesítendő adatszolgáltatási kötelezettségekről szóló 53/2022. (XII. 2.) MNB rendelet módosításáról szóló 59/2023. (XI. 24.) MNB rendelet (a továbbiakban: Módosító rendelet) 2. melléklet 1. pontjával módosított táblaszerkezetben és a Módosító rendelet 3. melléklet 1. pontjával módosított kitöltési előírások szerint,

b) a 42Y19 táblakódú felügyeleti jelentést a Módosító rendelet 4. mellékletével megállapított 6. mellékletben foglalt táblaszerkezetben és a Módosító rendelet 5. mellékletével megállapított 7. melléklet II. 18. pontjában foglalt kitöltési előírások szerint,

c) a 42YMF1 táblakódú felügyeleti jelentést a Módosító rendelet 4. mellékletével megállapított 6. mellékletben foglalt táblaszerkezetben és a Módosító rendelet 5. mellékletével megállapított 7. melléklet II. 26. pontjában foglalt kitöltési előírások szerint,

d) a 42Y1E41 táblakódú felügyeleti jelentést a Módosító rendelet 4. mellékletével megállapított 6. mellékletben foglalt táblaszerkezetben és a Módosító rendelet 5. mellékletével megállapított 7. melléklet II. 28. pontjában foglalt kitöltési előírások szerint,

e) a 42Y1E42 táblakódú felügyeleti jelentést a Módosító rendelet 4. mellékletével megállapított 6. mellékletben foglalt táblaszerkezetben és a Módosító rendelet 5. mellékletével megállapított 7. melléklet II. 29. pontjában foglalt kitöltési előírások szerint,

f) a 42YTAX táblakódú felügyeleti jelentést a Módosító rendelet 4. mellékletével megállapított 6. mellékletben foglalt táblaszerkezetben és a Módosító rendelet 5. mellékletével megállapított 7. melléklet II. 30. pontjában foglalt kitöltési előírások szerint,

g) a 42YSFDR táblakódú felügyeleti jelentést a Módosító rendelet 4. mellékletével megállapított 6. mellékletben foglalt táblaszerkezetben és a Módosító rendelet 5. mellékletével megállapított 7. melléklet II. 31. pontjában foglalt kitöltési előírások szerint

első alkalommal 2023. évre mint tárgyidőszakra vonatkozóan teljesíti.

(6)Az adatszolgáltató a Módosító rendelet 4. mellékletével megállapított 6. melléklet „ÖSSZEFOGLALÓ TÁBLA” megnevezésű táblázat 63. és 64. sorában meghatározott felügyeleti jelentést első alkalommal 2024. január 1-jére mint tárgynapra vonatkozóan, 2024. január 15-ig teljesíti.

(7) Az adatszolgáltató a 6. melléklet „ÖSSZEFOGLALÓ TÁBLA” megnevezésű táblázat 54. és 55. sorában meghatározott felügyeleti jelentést az adatszolgáltatási tárgyú MNB rendeletek módosításáról szóló 20/2024. (VI. 10.) MNB rendelet 1. mellékletével megállapított táblaszerkezetben első alkalommal 2024. II. negyedévre mint tárgyidőszakra vonatkozóan teljesíti.

**15. §** E rendelet

1. 6. § (3) bekezdésében és 7. melléklet VII. pontjában a 2009/138/EK európai parlamenti és tanácsi irányelvnek a biztosítók és viszontbiztosítók által a felügyeleti hatóságoknak benyújtandó, a biztosítók és viszontbiztosítók felügyeletéhez szükséges adatszolgáltatási táblák tekintetében történő alkalmazására vonatkozó végrehajtás-technikai standardok megállapításáról és az (EU) 2015/2450 végrehajtási rendelet hatályon kívül helyezéséről szóló 2023. április 4-i (EU) 2023/894 bizottsági végrehajtási rendelet II. melléklet S.16.01.01, S.19.01.01, S.20.01.01, S.21.01.01, S.21.03.01 és S.29.03.01 kódú táblára vonatkozó rendelkezései,

2. 6. § (4) bekezdésében az (EU) 2019/1238 európai parlamenti és tanácsi rendeletnek az illetékes hatóságoknak történő felügyeleti adatszolgáltatás formátuma, valamint az illetékes hatóságok közötti és az Európai Biztosítás- és Foglalkoztatóinyugdíj-hatósággal folytatott együttműködés és információcsere tekintetében történő alkalmazására vonatkozó 2021. március 4-i (EU) 2021/897 bizottsági végrehajtási rendelet 3. cikke,

3. 6. § (5) bekezdésében, 14. § (4) bekezdésében, valamint 8. mellékletében a páneurópai egyéni nyugdíjtermékről (PEPP) szóló 2019. június 20-i (EU) 2019/1238 európai parlamenti és tanácsi rendelet 40. cikk (2) bekezdés a) pontja,

4. 11. §-ában, valamint 1. melléklet 3.1. pontjában a biztosítási és viszontbiztosítási üzleti tevékenység megkezdéséről és gyakorlásáról szóló 2009/138/EK európai parlamenti és tanácsi irányelv (Szolvencia II) kiegészítéséről szóló 2014. október 10-i (EU) 2015/35 felhatalmazáson alapuló bizottsági rendelet I. CÍM XIII. FEJEZETE és II. CÍM VI. FEJEZETE, a 2009/138/EK európai parlamenti és tanácsi irányelvnek a biztosítók és viszontbiztosítók által a felügyeleti hatóságoknak benyújtandó, a biztosítók és viszontbiztosítók felügyeletéhez szükséges adatszolgáltatási táblák tekintetében történő alkalmazására vonatkozó végrehajtás-technikai standardok megállapításáról és az (EU) 2015/2450 végrehajtási rendelet hatályon kívül helyezéséről szóló 2023. április 4-i (EU) 2023/894 bizottsági végrehajtási rendelet 1 cikke, a páneurópai egyéni nyugdíjtermékről (PEPP) szóló 2019. június 20-i (EU) 2019/1238 európai parlamenti és tanácsi rendelet 40. cikk (2) bekezdés a) pontja, valamint az (EU) 2019/1238 európai parlamenti és tanácsi rendeletnek az illetékes hatóságoknak történő felügyeleti adatszolgáltatás formátuma, valamint az illetékes hatóságok közötti és az Európai Biztosítás- és Foglalkoztatóinyugdíj-hatósággal folytatott együttműködés és információcsere tekintetében történő alkalmazására vonatkozó 2021. március 4-i (EU) 2021/897 bizottsági végrehajtási rendelet 3. cikke

végrehajtásához szükséges rendelkezéseket állapít meg.

**16. §** Hatályát veszti a 44/2020. (XI. 20.) MNB rendelet.

Dr. Matolcsy György

a Magyar Nemzeti Bank elnöke